સફળતા મળી જાય પછી ઘણી વખત તમારી અંદર રહેલી નેગેટિવિટી સુષુપ્તાવસ્થામાં ચાલી જાય છે. કંઈક નવું કરવાનું જોમ, ઉમંગ અને ઉત્સાહ દિલની અંદર સતત જીવંત રહેતો હોય છે. પોતાની જાત સાથેનો વિશ્વાસ તમારી સૌથી મોટી તાકાત બની જાય છે. કોઈ આગળ વધતું જ રહે તો તેની તાકાત ઓછી કરવામાં કે એની હિંમત તૂટી જાય એવા પ્રયત્નો કરનારાઓની પણ કંઈ કમી નથી હોતી. જે સારું થતું હોય તેનાં વખાણ કરવાને બદલે શું ખૂટે છે તેની વાતો કરવામાં પોતાના જ લોકો કોઈ નાનપ નથી અનુભવતા હોતા. હકીકત એ હોય છે કે આગળ વધી રહેલી વ્યક્તિને પોતાના લોકો સામે લડવું નથી હોતું જીવવું હોય છે પણ દરેક વ્યક્તિ આવી ભાવના સમજી શકે એવી પણ ક્યાં હોય છે?